ET Euroopa Liidu Teataja C 67/26

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 67/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„MARRONE DELLA VALLE DI SUSA”

EÜ nr: IT-PGI-0005-0564-08.11.2006

KGT ( X ) KPN ( )

1. Nimetus:

„Marrone della Valle di Susa”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Nimetus „Marrone della Valle di Susa” tähistab vilja, mis on saadud viielt kohalikult ökotüübilt, millele üldjuhul osutab päritolupiirkonna nimi: Marrone di San Giorio di Susa, Marrone di Meana di Susa, Marrone di Sant'Antonino di Susa, Marrone di Bruzolo ja Marrone di Villar Focchiardo. Tarbimiseks lubatud viljadel peavad olema järgmised omadused: vili koosneb kuni kolmest pähklist ühe ogalise katte ehk lüdi kohta; ellipsikujulisel viljal on väljakujunemata, viltjate jääkidega viltja tipuga ots; viljakesta värvus on tubakapruunist kuni punakani ja selles on 25–30 tumedamat triipu; pähkel-/metskitsepruuni värvusega seemnekest on vähesel määral tuppunud ning pähklist kergesti eraldatav; viljakesta värvusest heledama värvusega, ellipsi või ristkülikukujuline lame, servadest jääkkarvane seemnenaba ei ulatu vilja külgedele; muster on selgelt nähtavate, keskmiste kuni suurte kiirtega; viljad on keskmised ja suured (maksimaalselt 85 pähklit 1 kg kohta); vilja kohta on üks seeme, millel on valge või kreemjasvalge, meeldiva magusa maitsega viljaliha ning mille pealispind on peaaegu ilma õnarusteta.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Koristamine, sorteerimine, puhastamine, suuruse järgi liigitamine ja leotamine (curatura) peavad toimuma määratletud geograafilises piirkonnas. Leotatakse vilju, mida turustatakse koristamisele järgneva 30 päeva jooksul. Kastani omaduste säilitamiseks tuleb neid leotada üksnes külmas vees ümbritseva õhu temperatuuril kaks kuni kaheksa päeva või leotada neid esialgu 50 minuti jooksul 48 °C soojas vees ja seejärel 50 minutit külmas vees. Kõnealune protsess ei tohi toote iseloomulikke omadusi kahjustada.

3.6. Erieeskirjad viilutamise, riivimise, pakendamise jm kohta:

Tarbimisse lubamiseks peab toode „Marrone della Valle di Susa” olema pakendatud järgmiselt: 1, 2, 2,5, 3 ja 10 kg võrkkottides ning hermeetiliselt suletud 5, 10, 25 või 50 kg kottides. Värske toode lubatakse tarbimiseks ringlusse alates tootmisaasta 25. septembrist.

3.7. Erieeskirjad märgistamise kohta:

Kui pakend on suletud, peab kaitstud geograafilise tähise „Marrone della Valle di Susa” logo olema tähistatud mis tahes muust kirjast kergesti eristatavate selgete ja kustutamatute tähtedega. Võib märkida ka üksikasjad nime, pakendaja ärinime ja aadressi, tootmisaasta ja algse brutokaalu kohta.

Kaitstud geograafilise tähise logol on näha kastaneid täis ettepoole kummulikeeratud kott, mille lahtisest otsast pudenevad välja viljad.

4. Geograafilise piirkonna täpne määratlus:

Määratletud geograafiline piirkond hõlmab Susa oru neid haldusüksusi, kus traditsiooniliselt kasvatatakse Susa oru kastaneid. Kõnealusesse piirkonda kuuluvad kõik sellised haldusüksused, mille kõrgus, päikesekiirgus ja aastane keskmine õhutemperatuur sobivad kastanite kasvatamiseks. Toote „Marrone della Valle di Susa” tootmispiirkond hõlmab Torino provintsi järgmiste haldusüksuste territooriumi tervikuna: Almese, Avigliana, Borgone Susa, Bruzolo, Bussoleno, Caprie, Chianocco, Chiomonte, Chiusa San Michele, Condove, Exilles, Giaglione, Gravere, Mattie, Meana di Susa, Mompantero, Novalesa, Rubiana, Salbertrand, San Didero, San Giorio di Susa, Sant'Ambrogio di Torino, Sant'Antonino di Susa, Susa, Vaie, Venaus, Villar Dora, Villar Focchiardo.

5. Seos geograafilise piirkonnaga:

5.1. Geograafilise piirkonna eripära:

Muldade liiva- ja kruusarohkus, kivimikihtide nõlva suund ja kalle avaldavad mõju Susa oru veerežiimile ja seega ka kastanipuudele. Geograafilisele piirkonnale on iseloomulik sademete vähesus, mis on tingitud Susa oru asendist Sangone ja Lanzo orgude vahel ning lõunas asuvast Orisiera mäemassiivist, mis takistab Vahemere niiskete õhumasside juurdepääsu. Susa oru piirkonna geoloogilised ja mullatekkelised tingimused on kastanipuude kasvatamiseks parimad – seal kasvavad jõulised taimed, mille viljadel on iseloomulikud organoleptilised omadused.

5.2. Toote eripära:

Toote iseloomulikud omadused on värvus ja krõmpsuv viljaliha, magus ja healõhnaline maitse ning pähklite suurus keskmistest kuni suurteeni. Kõnealuste omaduste tõttu on toode „Marrone della Valle di Susa” väga hinnatud nii kodu- kui välismaistel turgudel.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Kaitstud geograafilise tähise „Marrone della Valle di Susa” registreerimistaotlus on põhjendatud kõnealuse toote sajandeid püsinud erakordselt hea mainega. Susa oru kastanikasvatust käsitlevad üksikasjalikud ürikud on pärit juba 12. sajandist.

Erilise tähtsusega on Villar Focchiardo ja San Giorio di Susa haldusüksuste vahel asuv templirüütlite ordule kuuluv kastanimets Castagneretum di Templeris, kus tänapäevalgi on näha kastanipuude iidseid kände. Keskajal oli kastanil oluline osa kohalikus majanduses, kuna kastanite koristamine tagas hästitasutud töö ning kastanid ise asendamatu toiduaine.

Templiordu mungad arendasid kastanikasvatust edasi, rajades kohalikke ökotüüpe kasutades kogu Susa orus ekstensiivse kasutusega kastanimetsad, kus isegi tänapäeval saab koristada kõrgelt hinnatud ja nõutud nii värskelt tarbimiseks kui ka maiustuse marrons glacés tootmiseks kasutatavaid kastaneid.

Toote „Marrone della Valle di Susa” ajaloolisest ehtsusest annavad tunnistust arvukad dokumendid, sealhulgas hästituntud Itaalia ja välismaiste töötlemisettevõtete tellimuslehed. Vanimad sellised dokumendid on pärit 19. sajandi lõpust.

Tootele „Marrone della Valle di Susa” on pühendatud mitmed artiklid tehnikaajakirjades ja kohalikes iganädalastes väljaannetes. Toode „Marrone della Valle di Susa” on lisatud nimekirja „Paniere dei Prodotti Tipici della Provincia di Torino” (Torino provintsi tüüpiliste toodete korv).

Lisaks sellele on toode „Marrone della Valle di Susa” viimase neljakümne aasta jooksul olnud tõmbenumber väga edukal festivalil, mida käesoleval ajal külastab aastas ligikaudu 50 000 huvilist.

Viide spetsifikaadi avaldamisele:

Taotluse esitanud asutus on algatanud riikliku vastuväite esitamise menetluse, avaldades „Marrone della Valle di Susa” KGT tunnustamise ettepaneku 3. veebruari 2006. aasta Itaalia Vabariigi Teatajas nr 28.

Spetsifikaadi terviktekst on kättesaadav:

— järgmisel veebilehel: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

— klõpsates otse põllumajandusministeeriumi veebilehel (http://www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all'esame dell'UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.